Document ID: 32007D0870

KOMISIJAS LĒMUMS
(2007. gada 21. decembris),
ar ko apstiprina plānus 2008. gadam par klasiskā cūku mēra izplatības apkarošanu savvaļas cūkām un par savvaļas cūku un saimniecībās turēto cūku ārkārtas vakcināciju pret klasisko cūku mēri Rumānijā
(izziņots ar dokumenta numuru K(2007) 6699)
(Autentisks ir tikai teksts rumāņu valodā)
(2007/870/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Bulgārijas un Rumānijas Pievienošanās līgumu un jo īpaši tā 4. panta 3. punktu,
ņemot vērā Bulgārijas un Rumānijas Pievienošanās aktu un jo īpaši tā 42. pantu,
ņemot vērā Padomes 2001. gada 23. oktobra Direktīvu 2001/89/EK par Kopienas pasākumiem klasiskā cūku mēra kontrolei (1) un jo īpaši tās 16. panta 1. punkta otro daļu, 19. panta 3. punkta otro daļu un 20. panta 2. punkta ceturto daļu,
tā kā:
(1)
Ar Direktīvu 2001/89/EK ieviesa obligātos Kopienas pasākumus klasiskā cūku mēra kontrolei. Šajos pasākumos iekļauts noteikums, ka pēc tam, kad apstiprināts savvaļas cūku sākotnējais saslimšanas gadījums ar cūku mēri, dalībvalstīm jāiesniedz Komisijai pasākumu plāns minētās slimības izskaušanai. Turklāt šie pasākumi paredz savvaļas cūku un saimniecībās turēto cūku ārkārtas vakcināciju.
(2)
Rumānija ir ieviesusi programmu klasiskā cūku mēra uzraudzībai un kontrolei visā dalībvalsts teritorijā. Šī programma joprojām turpinās.
(3)
Komisijas 2006. gada 23. novembra Lēmums 2006/802/EK, ar ko apstiprina plānus par klasiskā cūku mēra izplatības apkarošanu savvaļas cūku vidū un par savvaļas cūku un saimniecībās turēto cūku ārkārtas vakcināciju pret klasisko cūku mēri Rumānijā (2), tika pieņemts kā viens no vairākiem pasākumiem, kas vajadzīgi, lai apkarotu klasisko cūku mēri. Lēmums 2006/802/EK ir spēkā līdz 2007. gada 31. decembrim.
(4)
Rumānijā ir konstatēta savvaļas cūku un cūku saimniecībās turēto cūku saslimšana ar klasisko cūku mēri.
(5)
Rumānija 2007. gada 29. novembrī iesniedza Komisijai apstiprināšanai grozītu plānu 2008. gadam klasiskā cūku mēra izplatības apkarošanai savvaļas cūkām un plānu 2008. gadam savvaļas cūku ārkārtas vakcinācijai pret klasisko cūku mēri visā Rumānijas teritorijā.
(6)
Turklāt 2007. gada 29. novembrī Rumānija iesniedza Komisijai grozītu ārkārtas vakcinācijas plānu 2008. gadam cūku vakcinācijai lielās cūku saimniecībās ar marķētu vakcīnu un ārkārtas vakcinācijas plānu cūku vakcinācijai mazās cūku saimniecībās ar dzīvu novājinātu standarta vakcīnu.
(7)
Komisija izskatīja šos Rumānijas iesniegtos plānus un atzina, ka tie atbilst Direktīvas 2001/89/EK prasībām. Tāpēc tie jāapstiprina.
(8)
Dzīvnieku veselības labad Rumānijai jānodrošina minētajos plānos paredzēto pasākumu efektīva īstenošana.
(9)
Komisijas 2006. gada 14. novembra Lēmumu 2006/779/EK par dzīvnieku veselības kontroles pārejas posma pasākumiem saistībā ar klasisko cūku mēri Rumānijā (3) pieņēma endēmiskā klasiskā cūku mēra dēļ Rumānijas teritorijā.
(10)
Lēmumā 2006/779/EK noteiktie pasākumi inter alia aizliedz nosūtīt cūkgaļu, cūkgaļas produktus un cūkgaļu saturošus izstrādājumus no Rumānijas uz citām dalībvalstīm. Tādēļ šāda gaļa un produkti jāmarķē ar īpašu marķējumu. Tāpēc ir lietderīgi svaigu gaļu, kas iegūta no cūkām, kuras vakcinētas ārkārtas vakcinācijas laikā saskaņā ar šo lēmumu, marķēt ar to pašu marķējumu un paredzēt noteikumus par šādas gaļas laišanu tirgū.
(11)
Šajā lēmumā paredzētie pasākumi jāapstiprina kā pārejas posma pasākumi, kas piemērojami līdz 2008. gada 31. decembrim.
(12)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Plāns klasiskā cūku mēra izplatības apkarošanai savvaļas cūku vidū
Plāns klasiskā cūku mēra izplatības apkarošanai savvaļas cūkām, kuru Rumānija iesniedza Komisijai 2007. gada 29. novembrī, ir apstiprināts apgabalos, kas norādīti pielikuma 1. punktā.
2. pants
Plāns savvaļas cūku ārkārtas vakcinācijai pret klasisko cūku mēri
Plāns savvaļas cūku ārkārtas vakcinācijai pret klasisko cūku mēri, kuru Rumānija iesniedza Komisijai 2007. gada 29. novembrī, ir apstiprināts pielikuma 2. punktā noteiktajos apgabalos.
3. pants
Plāns cūku ārkārtas vakcinācijai pret klasisko cūku mēri ar marķētu vakcīnu cūku saimniecībās
Plāns cūku ārkārtas vakcinācijai pret klasisko cūku mēri ar marķētu vakcīnu cūku saimniecībās, kuru Rumānija iesniedza Komisijai 2007. gada 29. novembrī, ir apstiprināts pielikuma 3. punktā noteiktajos apgabalos.
4. pants
Plāns cūku ārkārtas vakcinācijai pret klasisko cūku mēri ar dzīvu novājinātu standarta vakcīnu cūku saimniecībās
Plāns cūku ārkārtas vakcinācijai pret klasisko cūku mēri ar dzīvu novājinātu standarta vakcīnu cūku saimniecībās, kuru Rumānija iesniedza Komisijai 2007. gada 29. novembrī, ir apstiprināts pielikuma 4. punktā noteiktajos apgabalos.
5. pants
Rumānijas pienākumi attiecībā uz cūkgaļu
Rumānija nodrošina, ka cūkgaļu, kas iegūta no cūkām, kuras:
a)
vakcinētas ar marķētu vakcīnu saskaņā ar šā lēmuma 3. pantu, laiž tikai vietējā tirgū un nesūta uz citām dalībvalstīm;
b)
vakcinētas saskaņā ar šā lēmuma 3. un 4. pantu, marķē ar īpašu veselības vai identifikācijas marķējumu, ko nevar sajaukt ar Kopienas zīmogu, kas minēts Lēmuma 2006/779/EK 4. pantā;
c)
vakcinētas ar dzīvu novājinātu standarta vakcīnu saskaņā ar šā lēmuma 4. pantu, paredz tikai privātam vietējam patēriņam un nesūta uz citām dalībvalstīm.
6. pants
Rumānijas pienākums sniegt informāciju
Rumānija nodrošina, ka Komisijai un dalībvalstīm katru mēnesi tiek sniegts ziņojums par cūku ārkārtas vakcinācijas plānu īstenošanu, kā paredzēts 3. un 4. pantā, un ziņojumā ir vismaz šāda informācija par katru valsti:
a)
kopējais saimniecību skaits un kopējais cūku skaits katrā kategorijā, kā paredzēts slimības apkarošanas programmā;
b)
attiecīgā mēneša un kopējais to saimniecību un cūku skaits, kurām īstenota ārkārtas vakcinācija katrā saimniecību kategorijā;
c)
attiecīgā mēneša un kopējais izmantoto dažādo vakcīnu devu skaits;
d)
attiecīgā mēneša un kopējais veikto pārraudzības testu skaits un to rezultāti.
7. pants
Rumānijas atbilstības pasākumi
Rumānija veic vajadzīgos pasākumus, lai pildītu šo lēmumu, un šos pasākumus publicē. Rumānija par to tūlīt informē Komisiju.
8. pants
Piemērošana
Šo lēmumu piemēro no 2008. gada 1. janvāra līdz 2008. gada 31. decembrim.
9. pants
Adresāts
Šis lēmums ir adresēts Rumānijai.
Briselē, 2007. gada 21. decembrī

Labels: 0
18
20
6